এসবিআই গ্রাহকদের জন্য বড় নির্দেশ দিল। আপনি কি এসবিআই গ্রাহক? আপনি কি নেট ব্যাঙ্কিং পরিষেবা ব্যবহার করেন? তবে আপনাকে এখনই সতর্ক হতে হবে।
আগামী ৩০ নভেম্বর শেষ দিন। তার মধ্যেই আপনার ফোন নম্বর যুক্ত করতেই হবে অ্যাকাউন্টের সঙ্গে। সেটা না করলে ১ ডিসেম্বর থেকেই আপনি আর নেট ব্যাঙ্কিং করতে পারবেন না।
চলতি বছরের ডিসেম্বর থেকেই নেট ব্যাঙ্কিং-এর ক্ষেত্রে এই নতুন নিয়ম চালু হচ্ছে। ইতিমধ্যেই গ্রাহকদের জন্য এই সতর্কতা ঘোষণা করে দিয়েছে স্টেট ব্যাঙ্ক। নিজেদের ওয়েবসাইটে এসবিআই জানিয়েছে— এখনও পর্যন্ত নেট ব্যাঙ্কাররা যাঁরা অ্যাকাউন্টের সঙ্গে ফোন নম্বর যুক্ত করেননি তাঁদের আগামী ৩০ নভেম্বরের মধ্যে ব্যাঙ্কের সংশ্লিষ্ট শাখায় গিয়ে তা করে নিতে হবে। ১ ডিসেম্বর থেকে নেট ব্যাঙ্কিংয়ের ক্ষেত্রে ফোন নম্বর বাধ্যতামূলক হয়ে যাচ্ছে। ওটিপি ছাড়া নেট ব্যাঙ্কিং করা যাবে না। তাই মোবাইল নম্বর সংযুক্তিকরণ ছাড়া পরিষেবা মিলবে না।